Balcunia - in'oasa frestgentanta

Anita Simeon

Las undas da sturs battan cun varga 70 decibels encunter ils rempars da mia fortezza. Temp da mar auta - enturn las quatter, las tschintg. Il sulegl charsina mia pel - Piz Buin, factur 25.
Quel vi là avess bain er gì basegn d'in factur pli aut – cotschen sco el è. U ha sia colur ina autra muntada? Maun dretg 10 cm envers nord - telescop. Gea bain, il motiv da ses chau cotschen è tut in auter. Sia dunna curra sco ina furia da stiva en cuschina e da cuschina en stiva. Poveret avess gì basegn d'in time out.
"Goal" cloma qua ina vusch dals verds, resultat: 3:2 per ils cotschens. La gera sgrizia sut ils stgalfins d'adidas. "Qua - jau sun liber" - ma nagin auda la vusch falombra dal pitschen.

La dunna fa anc adina spergaments da fugir ed ussa poss jau er udir inqual pled: "... mo tant ... finì ... cuschiniera!" L'um stat tut calm - il teint cotschen è svanì. El envida – mument - ina cigaretta da la marca Malboro. Sia egliada variescha. EI fixescha in punct - egls stgir brins. Clirr - il telescop en tantas stgaglias. La dunna davart sanestra giudim schubregia las fanestras e malegia curius maletgs cun sia scrotta da lavar. Tge manegias? Jau dess prender la schanza? Far segns? Tuttina betg - ella disfa tut quai ch'ella aveva scrit. Jau stos seser si per chapir il nov messadi. Maun sanester – 180° enavos - senta miseria, quella tuppa sutga da giaschair na vul betg sco ch'jau vi. Damai anc ina giada il medem proceder - anc adina betg. Sch'ella na vul ussa betg prest far per cumond ...
Ussa ha ella dà suenter. Ils mauns che appartegnan als egls brins salidan. Hallo! Surrir. Jau driz mes bikini. Tge dis? - Jau na aud betg. EI fa segns da gritta envers sia dunna. Gea, ella è bain in pau agitada - ma jau na sai betg tgi che ha raschun. La balla ha schon puspè tutgà la rait dals cotschens - pari.

Sia dunna vegn tut agitada e stumpla el enavos en chasa. In davos sguard - jau chapesch. "Finalmain sun jau er vegnì tar la balla", la legria dal mattatschin è gronda ed en sia euforia reussescha el da sajettar il gol decisiv per sia equipa. EI vegn festivà da tuts, il nov champiun dal quartier.

Il sulegl svanescha davos il chamin da la chasa vischinanta. I vegn frestg. Jau ma met in per jeans ed in t-shirt. La mar è daventada pli calma. Mo pli autos singuls chattan la via tras nossa via. In auto mellen tschertga in parcadi e chatta el gest sut mes balcun. Quel che descenda vess ses plaz da parcar da l'autra vart da la chasa. Jau met mes egliers da sulegl . sin maisa e spetg il scalinar. Tgi ha basegn dad ir a Mallorca? - Jau fatg vacanzas a Balcunia.